  Екатерина Кузнецова Анжелика Тихонова корреспондент Нырысь-валысь чакланъёсъя, Удмуртиын тудву кошконлэсь тужгес секыт вакытсэ 15-24 оштолэзе возьмало. Со сярысь Россиысь МЧС-лэн элькунъя валтӥсь управлениезлэн кивалтӥсез Пётр Фомин 14-тӥ южтолэзе аппарат кенешонын вераз. « Удмуртиысь Гидрометеорологической центрлэн нырысь-валысь чакламезъя, тудву трос аръёс ӵоже шоро-куспо лыдпусъёсъя ортчоз. Пичи шуръёс вылысь йӧ 5-20 оштолэзе кошкоз, нош ву тудӟонлэн секыт вакытэз 15-24 оштолэзе луоз » Пётр Фомин, Россиысь МЧС-лэн Удмуртияя валтӥсь управлениезлэн кивалтӥсез Рос-прос ивортодэт южтолэзь пумлы дасялозы. Пётр Фоминлэн кылъёсызъя, Удмуртиын тудву кошкон вакытэ нимаз кыльыны быгатӥсь интыос ӧвӧл. Сиён-юон но улыны кулэ луись арбериос котькытчы вуттыны быгатозы. Ву тудӟон дыръя шукрес учыръёсты палэнтон понна пӧртэм ужрадъёс нуисько: Шаркан шурлэсь ӧрзэ чылкытато, Нылга шурлэсь ярдуръёссэ юнмато. Нош вить интыосын оштолэзь кутсконын пуштытъян ужъёс нуыны дасясько. Со сяна, гидропостъёслэсь лыдзэс 11-ысен 16-озь йылэтӥзы. Озьы ик югдурез чакланы вить беспилотной авиасистемаос дасязы. Тодэ вайытом, Удмуртиын тудву кошкон вакытлы тулыспалэ дасяськыны кутскизы. Ижкарын ву тудӟонлэсь лек вакытсэ оштолэзьлэн кыкетӥ декадаяз возьмало. Тегъёс: тудву тулыс инкуазь Удмуртия  